**შარტრის ღვთისმშობლის საკათედრო ტაძარი** (ფრანგ. Cathédrale Notre-Dame de Chartres) — იუნესკოს მსოფლიო მემკვიდრეობის ძეგლი. მდებარეობს შარტრში, პარიზიდან 80 კმ-ში და წარმოადგენს მაღალი გოტიკური არქიტექტურული სტილის საუკეთესო ნიმუშს მთელ საფრანგეთში.

არქიტექტურა
-----------

მთავარი შესასვლელი.
რომანული სტილის ნაგებობის ფუნდამენტზე ახალი შენობის აღმართვა 1145 წელს დაიწყო, თუმცა 1194 წლის ხანძარს მხოლოდ ტაძრის დასავლეთის ფასადი გადაურჩა და ეს ნაწილი ადრეულ გოთურ სტილშია. კათედრალის ძირითადი კარკასი აღდგენილ იქნა 1194-1220 წლებში, რაც საკმაოდ მცირე დროა შუასაუკუნეების ტაძრების მშენებლობისთვის. შარტრის კათედრალის სილამაზე მრავალი შემოქმედის აღმაფრენის წყარო ყოფილა, არქიტექტურის ისტორიკოსები ხოტბას ასხამდნენ მის დახვეწილ წახნაგებსა და ცადატყორცნილ ჰაეროვან ქიმებს. ძველ ისტორიკოსთა ამგვარ შეფასებას დღესაც სავსებით იზიარებენ, ვინაიდან შარტრის ტაძარი ჭეშმარიტად შეუდარებელია ყველა ფრანგულ გოთურ კათედრალთა შორის. შორიდან იქმნება ილუზია, რომ ის ხორბლის ველებზე ჰაერშია გამოკიდული და მხოლოდ მასთან მიახლოებისას ამჩნევს მნახველი ტაძრის გორაკის ფერდობებზე გარშემო შეფენილ ქალაქს. მისი ორი კონტრასტული ქიმი - ერთი 105 მ. მარტივი პირამიდის ფორმის, 1140 წელსაა აგებული, მეორე კი - 113 მეტრი სიმაღლის, ადრეული მე-16 საუკუნის ფლამბოიანტური ორნამენტებით დამშვენებული გუმბათია დაშენებული შედარებით ადრინდელ კოშკზე—აჭიმულია რუხ მომწვანო სახურავზე; მათ გარშემო კომპლექსური არკ-ბუტანტებია (ე. წ. მფრინავი საყრდენები) შემოვლებული.

მნიშვნელობა
-----------

დასავლეთის ფრთა.
ტაძრის გეგმა.
ლაბირინთის ფრაგმენტი.
ტაძრის სამხრეთის ფასადი.
ლეგენდის თანახმად 876 წლიდან ტაძარში ინახება ტუნიკა (Sancta Camisia), რომელიც წმინდა მარიამ ღვთისმშობელს ეკუთვნოდა. ეს წმინდა რელიკვია კათედრალისთვის უბოძებია შარლემანს, რომელმაც ის საჩუქრად იერუსალიმზე ჯვაროსნული ლაშქრობის დროს მიიღო. სინამდვილეში საჩუქარი შარლ II-ისგან იყო; სპეციალისტთა შეფასებით ქსოვილი სირიული წარმოშობისაა და დამზადებულია ჩვ.წ. პირველ საუკუნეში. საუკუნეების განმავლობაში შარტრი წმ. მარიამის პილგრიმთა მნიშვნელოვანი ცენტრი იყო და დღესაც მორწმუნენი მთელი მსოფლიოდან ამ წმინდა რელიქვიის პატივსაცემად მოდიან.

შარტრის კათედრალი ისტორიულად ქალაქის ყველაზე მნიშვნელოვანი შენობა იყო. ის იყო ეკონომიკური ცენტრიც და ქალაქის ყველა მნიშვნელოვანი ღონისძიება აქ ტარდებოდა. შუა საუკუნეებში კათედრალი შიგადაშიგ ბაზრის ფუნქციასაც ასრულებდა, ბაზილიკის თითოეულ ნიშაში გარკვეული კატეგორიის საქონელი იყიდებოდა, მაგ. ჩრდ. ბოლოში ტექსტილი იყო, სამხრეთ ბოლოში კი საწვავი, ბოსტნეული და ხორცეული. დროდადრო მღვდელთმთავრები ცდილობდნენ ბოლო მოეღოთ კათედრალში ამგვარი საქმიანობისთვის, თუმცა უშედეგოდ. ღვინის გამყიდველებს ეკრძალებოდათ ღვინის ტაძრის სარდაფში გაყიდვა, თუმცა ეკლესიის შუა ნაწილი მათთვის თავისუფალი იყო და აქ ვაჭრობით ისინი გარე გადასახადებისგან თავის არიდებას ახერხებდნენ. აქვე იკრიბებოდნენ სხვადასხვა ხელობის მუშები სამსახურის საშოვნელად. ერთ პერიოდში ქალაქში ერგოტიზმის გავრცელების შედეგად, რომელსაც მრავალი მსხვერპლი ჰყოლია, კათედრალს ჰოსპიტალის ფუნქციაც შეუსრულებია.

კათედრალის დიდებული ფასადის გარდა მისი მნიშვნელოვანი არქიტექტურული ღირსშესანიშნაობაა ტაძრის ინტერიერი და განუმეორებელი მოჭიქული მინის ფანჯრები. ადრეული მე-13 საუკუნით დათარიღებული ფანჯრების მოზაიკა გადაურჩა მე-16 საუკუნის რელიგიურ ომებს და მიიჩნევა, რომ ეს ერთ-ერთი ყველაზე სრული კოლექციაა დღემდე შემორჩენილი შუასაუკუნეების მოჭიქული მინისა მსოფლიოში. 1753 წლის მოდერნიზაციის მცდელობისას, მინის ნაწილი ფანჯრებიდან მოხსნილ იქნა ტაძრის კლერკთა მიერ და ამის გამო ორიგინალი 186 მოჭიქულ მინიანი ფანჯრიდან 152 გადარჩა. ეს მინები განსაკუთრებით მნიშვნელოვანია მათი "ცოცხალი" სილურჯის გამო, რომლის ყველაზე თვალსაჩინო ნიმუშია ამ მინით გამოსახული მადონა ყრმით.

ზოგიერთი ფანჯარა სამეფო ოჯახის საჩუქარი იყო, მაგ. ვარდისფერი ფანჯარა ჩრდილოეთ ნიშაში საფრანგეთის დედოფალი ბლანშის მიძღვნილია. სამეფო გავლენა იგრძნობა მართკუთხა პერიფერიულ ფანჯრებშიც, რომელიც სამეფო სიმბოლოებს გამოსახავს ყვითელი ფლორ-დე-ლისებით ლურჯ ფონზე და ასევე ყვითელი ციხე-კოშკებით წითელ ფონზე.

კათედრალის იატაკზე შარტრის ცნობილი თერთმეტწრიანი ლაბირინთია, რომლის სრულ სიგრძეზე გავლა იდენტური იყო იერუსალიმში პილგრიმობისა და მრევლს ცოდვების მოსანანიებლად მასზე მუხლებზე ცოცვას უწესებდნენ. ამ ტრადიციის გამო ლაბირინთს „გზა იერუსალიმისკენ" (ფრან. Chemin de Jerusalem) ერქვა. ლაბირინთის ცენტრში მოთავსებული გვირილას მაგვარი დიზაინი სიმბოლურად დატვირთულია და გაბრწყინებას ნიშნავს.

საფრანგეთის რევოლუციის დროს შარტრის კათედრალი დანგრევას და ძარცვას გადაურჩა, ხოლო მას შემდეგ ჩატარებულ უამრავ რესტავრაციას მისი თავდაპირველი ბრიწყინვალება არ შეულახავს. ის ყოველთვის იგივე - გოთური ხელოვნების ტრიუმფი - რჩებოდა. კათედრალი 1979 წელს იუნესკოს მსოფლიო კულტურული მემკვიდრეობის სიაშია შეტანილი.

შუა საუკუნეებში კათედრალი ასევე ფუნქციონირებდა, როგორც მნიშვნელოვანი საგანმანათლებლო კერა. შარლემანის სურვილით განათლება ფრანგი ხალხისთვის ხელმისაწვდომი უნდა გამხდარიყო და ვინაიდან ახალი სკოლების აშენება გაცილებით ძვირი იქნებოდა, არსებული ინფრასტრუქტურის გამოყენება უფრო ადვილი იყო. მისი ბრძანებით კათედრალებსა და მონასტრებში სკოლების არსებობა და რელიგიური სწავლება აუცილებელი კრიტერიუმი გახდა მთელ საფრანგეთში. კათედრალურმა სკოლებმა მალე სამონასტრო სკოლებს წაართვა განათლების წამყვანი როლი და უკვე მე-11 საუკუნეში კათედრალი თავად გახდა სკოლის სიმბოლო/სინონიმი. ყველა კათედრალს საკუთარი სპეციალიზაცია ჰქონდა და შარტრის დახელოვნებად ლოგიკის სწავლება ითვლებოდა. შარტრის ახალი ლოგიკა მრავალთა მიერ პარიზისაზე უფრო პროგრესულადაც კი ითვლებოდა.

იხილეთ აგრეთვე
--------------

* იუნესკოს მსოფლიო მემკვიდრეობის ძეგლები საფრანგეთში
* მსოფლიო მემკვიდრეობის ძეგლების სია ევროპაში

ლიტერატურა
----------

* Burckhardt, Titus. *Chartres and the birth of the cathedral*. Bloomington: World Wisdom Books, 1996. ISBN 978-0-941532-21-1
* Adams, Henry. *Mont-Saint-Michel and Chartres*. Boston: Houghton Mifflin, 1913 and many later editions.
* Ball, Philip. *Universe of Stone*. New York: Harper, 2008. ISBN 978-0-06-115429-4.
* Grant, Lindy. "Representing Dynasty: The Transept Windows at Chartres Cathedral," in Robert A. Maxwell (ed) *Representing History, 900–1300: Art, Music, History* (University Park (PA), Pennsylvania State University press, 2010),
* Houvet, E. *Cathédrale de Chartres.* Chelles (S.-et-M.) : Hélio. A. Faucheux, 1919. 5 volumes in 7. (consists entirely of photogravures of the architecture and sculpture, but not windows)

რესურსები ინტერნეტში
--------------------

* შარტრის არქიტექტურული დეტალები - ფოტოები დაარქივებული 2006-05-29 საიტზე Wayback Machine.
* საიტი მიძღვნილი შარტრის კათედრალისადმი (ფრ.)
* ლაბირინთი: გზა იერუსალიმისკენ (ფრ.)

ვიკისაწყობში არის გვერდი თემაზე:
***შარტრის ღვთისმშობლის საკათედრო ტაძარი***

ეს სტატია ოდესღაც იყო რჩეული. დააწკაპუნეთ აქ დამატებითი ინფორმაციისთვის.

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| ხ • გ • რ
 მსოფლიო მემკვიდრეობის ძეგლები საფრანგეთში საფრანგეთის დროშა |
| --- |
|  |
| კულტურული ობიექტები | 
მონ-სენ-მიშელი  ·  შარტრის საკათედრო ტაძარი  ·  ვერსალის სასახლე  · ვეზლეს სააბატო  ·  ვეზერის ხეობის პალეოლითური ნახატები (ლასკოს მღვიმე)  ·  ფონტენბლოს სასახლე  ·  ამიენის საკათედრო ტაძარი  ·  ორანჟის რომაული თეატრი და ორანჟის ტრიუმფალური თაღი  ·  ქალაქ არლის ღირსშესანიშნაობანი  ·  ფონტენის სააბატო  ·  არკ-ე-სენანის სამეფო მარილის ქარხანა  ·  ქალაქ ნანსის მოედნები:პლას-სტანისლასი, პლას-დე-ლა-კარერი და პლას-დ’ალიანსი  ·  სენ-სავენ-სიურ-გარტამპის სააბატო  ·  პონ-დიუ-გარი  ·  სტრასბურის ისტორიული ცენტრი  ·  მდინარე სენის სანაპირო პარიზში: (შაიოს სასახლე, ეიფელის კოშკი, მარსის ველი, სამხედრო სკოლა, გრან პალე, პეტი პალე, ინვალიდთა სახლი, ბურბონის სასახლე, თანხმობის მოედანი, მადლენის ეკლესია, ტიუილრის ბაღი, ლუვრის მუზეუმი, ორსეის მუზეუმი, ნატიფ ხელოვნებათა სკოლა, სენ-ჟერმენ-ლ’ოქსერუა, საფრანგეთის აკადემია, სიტე, შატლეს მოედანი, ოტელ-დე-ვილის მოედანი, მერიის სასახლე, სენ-ლუი, არსენალის პავილიონი)  ·  რეიმსის საკათედრო ტაძარი  ·  სენ-რემის სააბატო  ·  ტოს სასახლე  ·  ბურჟის საკათედრო ტაძარი  ·  ავინიონის ისტორიული ცენტრი: (პაპის სასახლე, პეტი-პალეს მუზეუმი, ავინიონის საკათედრო ტაძარი, სენ-ბენეზეს ხიდი)  ·  სამხრეთის არხი  ·  კარკასონის ციხესიმაგრე  ·  ლიონი  ·  სენტ-ემილიონი  ·  ბელგიისა და საფრანგეთის სამრეკლოები ·  მდინარე ლუარის ხეობა  ·  პროვენი  ·  ჰავრი  ·  მთვარის პორტი  ·  ვობანის თავდაცვითი ნაგებობები  ·  საეპისკოპოსო ქალაქი ალბი  ·  ალპების პრეისტორიული ნამოსახლარები  ·  კოსები და სევენები  ·  ნორდ-პა-დე-კალეს სამთო-სამრეწველო აუზი  ·  შოვეს გამოქვაბული  ·  ბურგუნდიის ტერუარები  · შამპანის ბორცვები, სახლები და სარდაფები  ·  ლე კორბუზიეს არქიტექტურა  ·  ტაპუტაპუატეა  ·  ევროპის დიდი საკურორტო ქალაქები: ვიში  ·  კორდუანის შუქურა  ·  ნიცა  ·  პირველი მსოფლიო ომის დაკრძალვისა და მეხსიერების ადგილები (დასავლეთის ფრონტი)  ·  მეზონ-კარე
 |
|  |
| ბუნების ობიექტები | 
ახალი კალედონიის ლაგუნები  ·  კალანკ-დე-პიანა და სკანდოლის ბუნებრივი ნაკრძალი  ·  საფრანგეთის სამხრეთული და ანტარქტიდული ტერიტორიების მიწები და ზღვები  ·  პელეს მთის ვულკანები და ტყეები და ჩრდილოეთ მარტინიკის მწვერვალები
 |
|  |
| შერეული ტიპის ობიექტები | 
მონ-პერდიუ
 |

 |